SET เริ่มมีแรงซื้อกลับ พรุ่งนี้ลุ้นรีบาวด์
บล.บัวหลวง มองแนวโน้มการลงทุนวันพรุ่งนี้ (15 ธ.ค.) เชื่อว่าดัชนีมีโอกาสเด้งกลับ เนื่องจากช่วงใกล้ปิดตลาดวันนี้เห็นแรงซื้อเข้ามาสู้บ้างแล้ว พร้อมให้แนวรับ 1,251 จุด ส่วนแนวต้าน 1,278 จุด
14 ธ.ค. 2558

นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิเคราะห์หลักทรัพย์ บล.บัวหลวง เปิดเผยถึง ตลาดหุ้นไทยวันนี้ (14 ธ.ค.) ปรับตัวลงมากกว่าตลาดภูมิภาคเอเชียที่ติดลบราว 0.4-1.0% โดยระหว่างเทรดตลาดบ้านเราลงลึกไปถึง 2% เป็นผลจากความกังวลการปรับขึ้นอัตราดอกเบี้ยของธนาคารกลางสหรัฐฯ (FED) ที่จะมีการประชุมในวันที่ 15-16 ธ.ค.และราคาน้ำมันปรับตัวลงไปมากในช่วง 1 สัปดาห์ที่ผ่านมาลงไปถึง 10% แต่มองว่ามีโอกาสดีดกลับขึ้นไปได้ เนื่องจากตลาดฟิวเจอร์สน้ำมันได้เข้าสู่เขต Oversold ดังนั้นการ cover น่าจะเกิดขึ้นได้
ส่วนหุ้นกลุ่มแบงก์ปรับตัวลงรับรู้เรื่อง NPL ไปมากแล้ว จึงมีโอกาสดีดกลับด้วยเช่นกัน อย่างไรก็ตาม การที่ตลาดบ้านเราปรับตัวลงส่วนหนึ่งอาจมาจากความผิดหวังของนักลงทุนที่คาดว่าจะมีเม็ดเงิน LTF-RMF เข้ามาหนุนตลาดฯในเดือนนี้ แต่จนถึงขณะนี้ยังไม่เห็นความชัดเจน         
แนวโน้มการลงทุนวันพรุ่งนี้ (15 ธ.ค.) เชื่อว่าดัชนีมีโอกาสเด้งกลับ เนื่องจากช่วงใกล้ปิดตลาดวันนี้เห็นแรงซื้อเข้ามาสู้บ้างแล้ว พร้อมให้แนวรับ 1,251 จุด ส่วนแนวต้าน 1,278 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
BBL ปิดที่ 146.00 บาท ลดลง 4.50 บาท
PTT ปิดที่ 224.00 บาท เพิ่มขึ้น 4.00 บาท
CPALL ปิดที่ 41.75 บาท ไม่เปลี่ยนแปลง         
TKN ปิดที่ 7.60 บาท ลดลง 0.85 บาท
ADVANC ปิดที่ 194.00 บาท เพิ่มขึ้น 1.50 บาท
 
ที่มา: สำนักข่าวอินโฟเควสท์